Advarer: – Ikke dra på første date på Valentinsdagen
Det kan føles litt overveldende, mener datingapp-ekspert.  Det er kun én dag til den store kjærlighetsdagen, og mange par har trolig allerede spikret planene. Eller kanskje er du singel, og på jakt etter noen å tilbringe dagen med? I så fall har Simone Quist Mathiesen i datingappen Happn, et klart råd til deg:  – Ikke dra på første date på Valentinsdagen. Mathiesen har blitt utnevnt som ekspert på feltet i Happn, og har fått jobbtittelen «datingekspert». Appen har som formål å hjelpe single til å finne seg en partner.  Men Mathiesen mener at den romansefylte dagen kan oppleves overveldende på mange.  – Det er mange par der ute og alt fokuset på kjærlighet kan bli litt mye når man ikke kjenner hverandre så godt, sier hun til VG. – Det kan være lett å falle for fristelsen til å sammenligne seg med andre par. – Helt ok å være singel For dersom du opplever at romansedagen kan bli litt vel mye – da kan Mathiesen berolige deg med at du mest sannsynlig ikke er alene.  – Men da er det viktig at man prøver å ikke bli påvirket. Det er helt ok å være singel, og bruke tid på seg selv. Hun råder dessuten til å finne alternativer til en date eller kjæreste.  – Dersom du føler deg nedfor på Valentinsdagen, vil jeg råde deg til å møte noen venner og omringe deg med mennesker du føler deg komfortabel med og bryr deg om. Men ikke fortvil helt enda.  Psykolog Marius Stavang forsker på dating, og han er ikke nødvendigvis enig med Mathiesen.  Ikke la deg lure av andre par – Selv om det er første gang man møtes, kan det hende dere er det mest vellykkede paret på stedet. Og kanskje man har det hundre ganger mer gøy enn de andre, sier han.  Hvis begge parter er komfortable med å sette av Valentinsdagen til det første møtet så bør det gå helt greit, ifølge psykologen.  Men: – Man bør kanskje være litt forsiktig med å foreslå det. Det ligger litt i kulturen vår at vi skal date på en «casual» måte.  – Og Valentinsdagen er jo kjent som en veldig seriøs og kjent dag.  Han trekker derimot frem en fordel denne dagen kan ha:  – Den romantiske stemningen i lufta kan også løfte interessen, sier han og forteller at det er forsket på dette. Dersom du har kommet deg helt hit i saken, og fortsatt skal beholde avtalen du har satt på Valentinsdagen – da har de to noen råd: – Hvis daten er relativt ny, ville jeg unngått de klassiske date-stedene som kino, og situasjoner som ikke tillater prat, sier Mathiesen.  I stedet foreslår hun minigolf, maledate eller restaurant-hopping. Psykolog Stavang trekker dessuten frem flere ting du selv kan sørge for i forkant av møtet.  – Vi ser at positivt humør er bra, og det oppleves attraktivt.  Derimot er det noe du bør unngå så godt det lar seg gjøre:  – Jeg tror man bør vise at man tar det på alvor. Ikke kom for sent. Det kan være «turn off» hvis folk ikke bryr seg. 
Datingekspert anbefaler å ikke dra på første date på Valentinsdagen, og mener dagen kan virke overveldende En forsker mener imidlertid at Valentinsdagen kan være en fin dag for første date hvis begge parter er komfortable med det Begge gir råd for å gjøre Valentinsdagen til en vellykket og minneverdig date, som å unngå klassiske date-steder, være punktlig og sørge for en positiv atmosfære